
VECERNIA din 9/10 august 2026
Duminică seară: Sfântul Mucenic Laurențiu arhidiaconul; Sfântul
Sfințit Mucenic Xist, episcopul Romei, Sfântul Mucenic Ipolit
* după Mineiul pe luna august, ediţia 2022
PREOTUL: Binecuvântat este Dumnezeul nostru, totdeauna, acum și pururea și în vecii vecilor!

STRANA:  Amin! Slavă Ție, Dumnezeul nostru, slavă Ție!

Împărate ceresc, Mângâieto​rule, Duhul adevărului, Care pretutindeni ești și toate le ​plinești, Vistierul bunătăților și Dătătorule de viață, vino și Te sălășluiește întru noi, și ne curățește pe noi de toată întinăciunea și mântuiește, Bunule, sufletele noastre!

Sfinte Dumnezeule, Sfinte tare, Sfinte fără de moarte, miluiește-ne pe noi! (de trei ori, închinându-ne de fiecare dată)
Slavă Tatălui și Fiului și Sfântului Duh!

Şi acum și pururea și în vecii vecilor. Amin!

Preasfântă Treime, miluiește-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!

Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Tatăl nostru, Care eşti în ceruri, sfinţească-se numele Tău! Vie împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor.
STRANA: Amin! Doamne, miluiește! (de 12 ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Veniţi să ne închinăm Împăratului nostru Dumnezeu!

Veniţi să ne închinăm şi să cădem la Hristos, Împăratul nostru Dumnezeu!

Veniţi să ne închinăm şi să cădem la Însuşi Hristos, Împăratul şi Dumnezeul nostru! închinându-ne de fiecare dată)
Şi citeşte rar, cu glas lin şi dulce:

Psalmul 103
1. Binecuvintează, suflete al meu, pe Domnul! Doamne Dumnezeul meu, măritu-Te-ai foarte!

2. În strălucire şi în mare podoabă Te-ai îmbrăcat, Cel ce Te îmbraci cu lumina ca şi cu o haină.

3. Cel ce întinzi cerul ca un cort; Cel ce acoperi cu ape cele mai de deasupra ale lui;

4. Cel ce pui norii suirea Ta, Cel ce umbli peste aripile vânturilor; 

5. Cel ce faci pe îngerii Tăi duhuri şi pe slugile Tale pară de foc.

6. Cel ce ai întemeiat pământul pe temeliile lui şi nu se va clătina în veacul veacului.

7. Adâncul ca o haină este îmbrăcămintea Lui; peste munţi vor sta ape.

8. De certarea Ta vor fugi, de glasul tunetului Tău se vor înfricoşa.

9. Se suie munţi şi se coboară văi, în locul în care le-ai întemeiat pe ele.
10. Hotar ai pus, pe care nu-l vor trece şi nici nu se vor întoarce să acopere pământul.

11. Cel ce trimiţi izvoare în văi, prin mijlocul munţilor vor trece ape.

12. Adăpa-se-vor toate fiarele câmpului, asinii sălbatici setea îşi vor potoli.

13. Peste acelea păsările cerului vor locui; din mijlocul stâncilor vor da glas.

14. Cel ce adăpi munţii din cele mai de deasupra ale Tale, din rodul lucrurilor Tale se va sătura pământul.

15. Cel ce răsari iarbă dobitoacelor şi verdeaţă spre trebuinţa oamenilor;

16. Ca să scoată pâine din pământ; şi vinul veseleşte inima omului;

17. Ca să veselească faţa cu untdelemn, şi pâinea inima omului o întăreşte.

18. Sătura-se-vor copacii câmpului, cedrii Libanului pe care i-ai sădit; acolo păsările îşi vor face cuib.

19. Locaşul cocostârcului în chiparoşi. Munţii cei înalţi, adăpost cerbilor, stâncile, scăpare iepurilor.

20. Făcut-ai luna spre vremi, soarele şi-a cunoscut apusul său.

21. Pus-ai întuneric şi s-a făcut noapte, când vor ieşi toate fiarele pădurii.

22. Puii leilor mugesc ca să apuce şi să ceară de la Dumnezeu mâncarea lor.

23. Răsărit-a soarele şi s-au adunat şi în culcuşurile lor se vor culca.

24. Ieşi-va omul la lucrul său şi la lucrarea sa până seara.

25. Cât s-au mărit lucrurile Tale, Doamne, toate cu înţelepciune le-ai făcut! Umplutu-s-a pământul de zidirea Ta.

26. Marea aceasta este mare şi largă; acolo se găsesc târâtoare cărora nu este număr, vietăţi mici şi mari;

27. Acolo corăbiile umblă; balaurul acesta pe care l-ai zidit, ca să se joace în ea.

28. Toate către Tine aşteaptă ca să le dai lor hrană la bună vreme.

29. Dându-le Tu lor, vor aduna; deschizând Tu mâna Ta, toate se vor umple de bunătăţi.

30. Dar întorcându-Ţi Tu faţa Ta, se vor tulbura; lua-vei duhul lor şi se vor sfârşi şi în ţărână se vor întoarce.

31. Trimite-vei duhul Tău şi se vor zidi şi vei înnoi faţa pământului.

32. Fie slava Domnului în veac! Veseli-se-va Domnul de lucrurile Sale.

33. Cel ce caută spre pământ şi-l face pe el de se cutremură; Cel ce Se atinge de munţi şi fumegă.

34. Cânta-voi Domnului în viaţa mea, cânta-voi Dumnezeului meu cât voi fi.

35. Plăcute să-I fie Lui cuvintele mele, iar eu mă voi veseli de Domnul.

36. Piară păcătoşii de pe pământ şi cei fără de lege, ca să nu mai fie! Binecuvintează, suflete al meu, pe Domnul!

Soarele şi-a cunoscut apusul său. Pus-ai întuneric şi s-a făcut noapte. Cât s-au mărit lucrurile Tale, Doamne, toate cu înţelepciune le-ai făcut!

Slavă Tatălui şi Fiului şi Sfântului Duh! Şi acum şi pururea şi în vecii vecilor. Amin!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeul nostru, slavă Ţie!
Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!
Psalmul 140
Stihurile următoare se cântă pe glasul 1:

1. Doamne, strigat-am către Tine, auzi-mă! Auzi-mă, Doamne!

Doamne, strigat-am către Tine, auzi-mă! Ia aminte la glasul rugăciunii mele, când strig către Tine! Auzi-mă, Doamne!

2. Să se îndrepteze rugăciunea mea, ca tămâia înaintea Ta! Ridicarea mâinilor mele - jertfă de seară! Auzi-mă, Doamne!
Stihurile următoare se citesc, sau se cântă pe același glas:
3. Pune, Doamne, strajă gurii mele şi uşă de îngrădire împrejurul buzelor mele!

4. Să nu abaţi inima mea spre cuvinte de vicleşug, ca să-mi dezvinovăţesc păcatele mele! Iar cu oamenii cei ce fac fărădelege nu mă voi însoţi cu aleşii lor.

5. Certa-mă-va dreptul cu milă şi mă va mustra, iar untdelemnul păcătoşilor să nu ungă capul meu; că încă şi rugăciunea mea este împotriva vrerilor lor.

6. Prăbuşească-se de pe stâncă judecătorii lor! Auzi-se-vor graiurile mele, că s-au îndulcit,

7. Ca o brazdă de pământ s-au rupt pe pământ, risipitu-s-au oasele lor lângă iad.

8. Căci către Tine, Doamne, Doamne, ochii mei, spre Tine am nădăjduit, să nu iei sufletul meu!

9. Păzeşte-mă de cursa care mi-au pus mie şi de smintelile celor ce fac fărădelege!

10. Cădea-vor în mreaja lor păcătoşii, ferit sunt eu până ce voi trece.
Psalmul 141
1. Cu glasul meu către Domnul am strigat, cu glasul meu către Domnul m-am rugat.

2. Vărsa-voi înaintea Lui rugăciunea mea, necazul meu înaintea Lui voi spune.

3. Când lipsea dintru mine duhul meu, Tu ai cunoscut cărările mele. În calea aceasta în care am umblat, ascuns-au cursă mie.

4. Luat-am seama de-a dreapta şi am privit, şi nu era cine să mă cunoască. Pierit-a fuga de la mine şi nu este cel ce caută sufletul meu.

5. Strigat-am către Tine, Doamne, și am zis: Tu eşti nădejdea mea, Tu ești partea mea în pământul celor vii!

6. Ia aminte la rugăciunea mea, că m-am smerit foarte! Izbăveşte-mă de cei ce mă prigonesc, că s-au întărit mai mult decât mine!

7. Scoate din temniţă sufletul meu, ca să laude numele Tău, Doamne! Pe mine mă aşteaptă drepţii până ce-mi vei răsplăti mie.

Psalmul 129
1. Dintru adâncuri am strigat către Tine: Doamne, Doamne, auzi glasul meu! 

2. Fie urechile Tale cu luare-aminte la glasul rugăciunii mele! 

Şi îndată se cântă:
Stihirile pe 6
Stihirile Praznicului Schimbării la Faţă – glasul 4
Podobie: Dat-ai semn...

De te vei uita la fărădelegi, Doamne, Doamne, cine va suferi? Că la Tine este milostivirea. (Psalmul 129, 3-4)
Veniţi acum, cugetătorilor de cele cereşti, ca, schimbându-ne astăzi cu schimbare dumnezeiască, prin dreapta credinţă, să ne asemănăm chipului lui Hristos şi, înălţându-ne de pe pământ către înalta privelişte a virtuţilor, să ne veselim! Că, din milostivire, schimbându-Se la faţă în Tabor, pe omul cel cu chip stricat l-a făcut să strălucească Mântuitorul sufletelor noastre.
Pentru numele Tău Te-am aşteptat, Doamne; aşteptat-a sufletul meu spre cuvântul Tău, nădăjduit-a sufletul meu în Domnul. (Psalmul 129, 5-6)
O, iubitorilor de privirea celor mai presus de minte şi iubitorilor de auzire, veniţi să vedem tainic pe Hristos, strălucind cu dumnezeieşti raze, şi să auzim glasul Părintelui propovăduind Fiu iubit pe Cel ce în Tabor a luminat neputinţa omenească şi a izvorât luminare sufletelor noastre!
Din straja dimineţii până în noapte, din straja dimineţii, să nădăjduiască Israel spre Domnul! (Psalmul 129, 6)
Toată adunarea cea din lume şi cea mai presus de lume, să se mişte acum spre lauda lui Hristos, Dumnezeul nostru şi  Stăpânitorul celor vii şi al celor morţi! Că, schimbându-se la faţă în Tabor cu bunăcuviinţă dumnezeiască, împreună cu Sine a pus de faţă pe întâistătătorii şi propovăduitorii Legii şi ai Harului, precum a binevoit Mântuitorul sufletelor noastre.
Stihirile Sfântului Mucenic Laurenţiu - glasul 4
Podobie: Dat-ai semn...
Că la Domnul este mila şi multă mântuire la El şi El va izbăvi pe Israel din toate fărădelegile lui. (Psalmul 129, 7-8)
Stăpânul şi Domnul ţi-a dat ţie, Mucenice, într-ajutor cărbune de foc, de la care aprinzându-te, te-ai dezbrăcat îndată de lăcaşul cel pământesc şi ai dobândit viaţa cea fără de moarte şi ai moştenit Împărăţia. Pentru aceasta, cu bucurie prăznuim pomenirea ta cea de bucurie, fericite Laurențiu, purtătorule de cunună.
Lăudaţi pe Domnul toate neamurile, lăudaţi-L pe El toate popoarele! (Psalmul 116, 1)
Deasupra cărbunilor fiind ars, fericite, ai veştejit cărbunii înşelăciunii idolilor; de aceia fiind slăbit, ai scuturat ca pe o sarcină grea trupul cel gras şi ţărâna omorârii strămoşilor noştri. Pentru aceea, cărbune nestins te-ai făcut nouă, luminând cu strălucire pe cei ce îţi cinstesc pomenirea.
Că s-a întărit mila Lui peste noi şi adevărul Domnului rămâne în veac. (Psalmul 116, 2)
Mucenicii cei nebiruiţi s-au aprins de la Dumnezeu ca nişte jăratec luminat de raza Duhului, cu fierbinţeală izgonind negura înşelăciunii şi a necredinței, şi aprinzând lumina dreptei credinţe. Pentru aceasta, şi Laurențiu, adevăratul şi cinstitul diacon al Mântuitorului, străluceşte cu minunile.
Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!
A Praznicului Schimbării la Faţă – glasul 4
Podobie: Mucenicii Tăi, Doamne...
Mai înainte de Crucea Ta, Doamne, muntele s-a asemănat cerului, şi norul ca un cort s-a întins, schimbându-Te Tu la faţă şi mărturisit fiind de Tatăl. De faţă era Petru, cu Iacov şi cu Ioan, ca unii care aveau să fie împreună cu Tine şi în vremea vânzării Tale. Pentru ca, văzând minunile Tale, să nu se înfricoşeze de Pătimirile Tale, cărora învredniceşte-ne să ne închinăm în pace, pentru mare mila Ta.
STRANA citește: Lumină lină a sfintei slave a Tatălui ceresc, Celui fără de moarte, a Sfântului, Fericitului, Iisuse Hristoase! Venind la apusul soarelui, văzând lumina cea de seară, lăudăm pe Tatăl, pe Fiul şi pe Sfântul Duh, Dumnezeu. Vrednic eşti în toată vremea a fi lăudat de glasuri cuvioase, Fiul lui Dumnezeu, Cel ce dai viaţă! Pentru aceasta, lumea Te slăveşte. 
PREOTUL: Să luăm aminte! Pace tuturor!
STRANA: Şi duhului tău!
PREOTUL:  Înţelepciune! Să luăm aminte!
STRANA cântă: Prochimenul zilei - glasul 8

Iată, acum binecuvântați pe Domnul toți slujitorii Domnului! (Psalmul 133, 1)

Stih: Cei ce stați în casa Domnului, în curțile casei Dumnezeului nostru. (Psalmul 134, 2)

Iată, acum binecuvântați pe Domnul toți slujitorii Domnului!

Iată, acum binecuvântați pe Domnul toți slujitorii Domnului!
Apoi citește: Rugăciunea
Învredniceşte-ne, Doamne, în seara aceasta fără de păcat să ne păzim noi!

Binecuvântat eşti, Doamne, Dumnezeul părinţilor noştri, şi lăudat şi preaslăvit este numele Tău în veci! Amin!

Fie, Doamne, mila Ta spre noi, precum am nădăjduit întru Tine!

Binecuvântat eşti, Doamne, învaţă-ne pe noi îndreptările Tale!

Binecuvântat eşti, Stăpâne, înţelepţeşte-ne pe noi cu îndreptările Tale!

Binecuvântat eşti, Sfinte, luminează-ne pe noi cu îndreptările Tale!

Doamne, mila Ta este în veac, lucrurile mâinilor Tale nu le trece cu vederea!

Ţie se cuvine laudă, Ţie se cuvine cântare, Ţie slavă se cuvine: Tatălui şi Fiului şi Sfântului Duh, acum şi pururea şi în vecii vecilor! Amin!

Ectenia cererilor şi plecarea capetelor
PREOTUL: Să plinim rugăciunea noastră cea de seară Domnului!

STRANA: Doamne, miluieşte!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluieşte!
PREOTUL: Seara toată desăvârşită, sfântă, în pace şi fără de păcat, de la Domnul să cerem!

STRANA răspunde după fiecare cerere: Dă, Doamne!

PREOTUL: Înger de pace, credincios îndreptător, păzitor al sufletelor şi al trupurilor noastre, de la Domnul să cerem!

Milă şi iertare de păcatele şi de greşelile noastre, de la Domnul să cerem!

Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!

STRANA: Dă, Doamne!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că bun şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

PREOTUL: Pace tuturor!
STRANA: Şi duhului tău!
PREOTUL: Capetele noastre Domnului să le plecăm!

STRANA: Ţie, Doamne!

Rugăciunea plecării capetelor
PREOTUL rostește, în taină: Doamne, Dumnezeul nostru, Cel ce ai plecat cerurile şi Te-ai pogorât pentru mântuirea neamului omenesc, caută spre robii Tăi şi spre moştenirea Ta!
Că Ţie, Judecătorului celui înfricoşător şi iubitor de oameni, şi-au plecat capetele şi și-au supus grumajii robii Tăi, nu de la oameni aşteptând ajutorul, ci nădăjduind în mila Ta şi dorind după mântuirea Ta.
Pe aceştia păzeşte-i în toată vremea, și în seara de acum şi în noaptea ce vine, de tot vrăjmaşul şi de toată lucrarea cea potrivnică a diavolului, de cugete deşarte şi de relele aduceri aminte!
După care, cu voce tare, rostește Ecfonisul: Fie stăpânirea împărăţiei Tale binecuvântată şi preaslăvită, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
La Stihoavnă, Stihirile Praznicului Schimbării la Faţă - glasul 2
Podobie: Casa Efratului...
Slava cea dumnezeiască, a arătat-o Domnul oarecând în Muntele Taborului, tăinuitorilor, cărora a voit.
Stih: Ale Tale sunt cerurile şi al Tău este pământul. (Psalmul 88, 12)
Veniţi, toţi, să alergăm împreună cu ucenicii la înălţimea virtuţilor, ca să ne învrednicim, împreună cu dânşii, şi de har.
Stih: Taborul şi Ermonul în numele Tău se vor bucura. (Psalmul 88, 13)
Toţi pământenii să ne curăţim inimile, ca îndată să vină şi la noi slava harului celui în trei sori.
Slavă Tatălui şi Fiului şi Sfântului Duh.

Şi acum şi pururea şi în vecii vecilor. Amin.

A Praznicului Schimbării la Faţă - glasul 4
Mai înainte de Crucea Ta, Doamne, suind pe ucenici în munte înalt, Te-ai schimbat la faţă înaintea lor. Cu razele puterii i-ai luminat, dintr-o parte cu iubirea de oameni, iar din alta cu puterea, vrând să le arăţi strălucirea Învierii, de care învredniceşte-ne şi pe noi în pace, Dumnezeule, ca un milostiv şi iubitor de oameni.
Acum liberează pe robul Tău, Stăpâne, după cuvântul Tău, în pace! Că văzură ochii mei mântuirea Ta, pe care o ai gătit înaintea feţei tuturor popoarelor; lumină spre descoperirea neamurilor şi slava poporului Tău, Israel.

Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori, închinându-ne de fiecare dată)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!
Preasfântă Treime, miluieşte-ne pe noi! Doamne, curăţeşte păcatele noastre! Stăpâne, iartă fărădelegile noastre! Sfinte, cercetează şi vindecă neputinţele noastre, pentru numele Tău!
Doamne, miluieşte! (de trei ori)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri; şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
Troparul Sfântului Mucenic Laurenţiu - glasul 4
Mucenicul Tău, Doamne, Laurențiu, întru nevoinţa sa, cununa nestricăciunii a dobândit de la Tine, Dumnezeul nostru; că având puterea Ta, pe chinuitori a învins; zdrobit-a şi ale demonilor neputincioase îndrăzniri. Pentru rugăciunile lui, mântuieşte sufletele noastre, Hristoase Dumnezeule!
Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!
Troparul Praznicului Schimbării la Faţă - glasul 7
Schimbatu-Te-ai la Faţă în munte, Hristoase Dumnezeule, arătând ucenicilor Tăi Slava Ta, pe cât li se putea. Strălucească şi nouă, păcătoşilor, lumina Ta cea pururea fiitoare, pentru rugăciunile Născătoarei de Dumnezeu, Dătătorule de lumină, slavă Ţie!
Ectenia întreită
PREOTUL: Miluieşte-ne pe noi, Dumnezeule, după mare mila Ta, rugămu-ne Ţie, auzi-ne şi ne miluieşte!

STRANA răspunde după fiecare cerere: Doamne, miluieşte! (de trei ori)
PREOTUL: Încă ne rugăm pentru Preasfinţitul Părintele nostru (Numele), episcopul (denumirea eparhiei), pentru sănătatea și mântuirea lui.

Încă ne rugăm pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, pentru sănătatea și mântuirea lor.

Încă ne rugăm pentru fraţii noştri: preoţi, ieromonahi, ierodiaconi, diaconi, monahi şi monahii şi pentru toţi cei întru Hristos fraţi ai noştri.

Încă ne rugăm pentru fericiţii şi pururea pomeniţii ctitori ai acestei sfinte biserici şi pentru toţi cei mai înainte adormiţi părinţi şi fraţi ai noştri dreptslăvitori creştini, care odihnesc aici şi pretutindeni.

Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu enoriaşi, ctitori şi binefăcători ai acestui  sfânt locaş.

Încă ne rugăm pentru cei ce aduc daruri şi fac bine în sfânta şi întru tot cinstită biserica aceasta, pentru cei ce se ostenesc, pentru cei ce cântă şi pentru poporul ce stă înainte şi aşteaptă de la Tine mare şi bogată milă.

STRANA: Doamne, miluieşte! (de trei ori)
PREOTUL: Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!
STRANA: Amin!
Otpustul mare 
PREOTUL: Înţelepciune!

STRANA: Binecuvintează!

PREOTUL: Cel ce este binecuvântat, Hristos, Dumnezeul nostru, totdeauna, acum și pururea și în vecii vecilor!
STRANA: Amin. Întăreşte, Dumnezeule, sfânta şi dreapta credinţă a dreptslăvitorilor creştini şi Sfântă Biserica Ta în veacul veacului!
PREOTUL: Preasfântă Născătoare de Dumnezeu, miluieşte-ne pe noi!
STRANA: Ceea ce eşti mai cinstită decât Heruvimii şi mai slăvită fără de asemănare decât Serafimii, care, fără stricăciune, pe Dumnezeu-Cuvântul ai născut, pe tine, cea cu adevărat Născătoare de Dumnezeu, te mărim.
PREOTUL: Slavă Ţie, Hristoase Dumnezeule, nădejdea noastră, slavă Ție!
STRANA: Slavă Tatălui şi Fiului şi Sfântului Duh! Şi acum şi pururea şi în vecii vecilor, amin! Doamne, miluieşte! (de trei ori) Părinte, binecuvintează!
PREOTUL:  Cel ce în Muntele Taborului S-a schimbat la față întru slavă, înaintea Sfinților Săi Ucenici și Apostoli, Hristos, Adevăratul Dumnezeul nostru, pentru rugăciunile Preacuratei Maicii Sale, ale Sfinților, slăviților și întru tot lăudaților Apostoli, cu folosinţele cinstitelor, cereştilor, netrupeştilor Puteri, pentru rugăciunile Sfântului (Numele Sfântului al cărui hram îl poartă biserica), ocrotitorul nostru, ale Sfântului Mucenic Laurențiu arhidiaconul, ale Sfântului Sfințit Mucenic Xist, episcopul Romei, ale Sfântului Mucenic Ipolit și ale celor împreună cu dânşii, a căror pomenire o săvârşim, ale sfinților, drepților și dumnezeieștilor Părinți Ioachim și Ana și pentru ale tuturor Sfinților, să ne miluiască și să ne mântuiască pe noi, ca un bun și de oameni iubitor!
STRANA: Amin!
PREOTUL: Pentru rugăciunile Sfinților Părinților noștri, Doamne Iisuse Hristoase, Dumnezeul nostru, miluiește-ne și ne mântuiește pe noi!
STRANA: Amin! (lung și melodios)
Apărătoare Doamnă
Apărătoare Doamnă, pentru biruinţă mulţumire, izbăvindu-ne din nevoi, aducem ţie, Născătoare de Dumnezeu, noi, robii Tăi. Ci, ca ceea ce ai stăpânire nebiruită, izbăveşte-ne din toate nevoile, ca să strigăm ţie: Bucură-te, Mireasă, pururea Fecioară!

